Β΄ Τακτική Πανηγυρική Σύνοδος της Ολομέλειας της 6ης Θητείας της Κυπριακής Παιδοβουλής

Τρίτη, 18 Νοεμβρίου 2014

10.00πμ – Βουλή των Αντιπροσώπων, Λευκωσία

Έκθεση της Επαρχιακής Κοινοβουλευτικής Ομάδας Λάρνακας

**για το Θέμα που τιτλοφορείται**

**«Η σημασία της επένδυσης στις Υπηρεσίες Κοινωνικής Ευημερίας»**

Κύριε Πρόεδρε,

Αξιότιμοι Προσκεκλημένοι,

Αγαπητοί Συνάδελφοι,

Μέσα από την έρευνα μας, θέλαμε να καθορίσουμε την σημασία που έχουν οι Υπηρεσίες παρουσιάζοντας αρχικά τι είναι οι Υπηρεσίες Κοινωνικής Ευημερίας (ΥΚΕ), σε ποια μερίδα του πληθυσμού απευθύνονται και ποια η σημασία τους για την Κυπριακή Κοινωνία, με ποιους άλλους φορείς κυβερνητικούς ή μη συνεργάζονται και αν τελικά αποτελούν όντως επένδυση. Ως βάση υπάρχει πάντα στο μυαλό μας η εφαρμογή των Δικαιωμάτων του Παιδιού και κατά πόσο οι ΥΚΕ εξυπηρετούν τη Σύμβαση των Δικαιωμάτων του Παιδιού. Του κάθε παιδιού που ζει στα εδάφη της Κυπριακής Δημοκρατίας. Δεν έχουμε βρει πολλά στοιχεία που να απαντούν στα ερωτήματά μας και αυτό είναι η αλήθεια ότι μας δυσκόλεψε στην διαμόρφωση αυτής της έκθεσης. Αντιλαμβανόμαστε ότι αυτό είναι θέμα που ίσως αντιμετώπισαν και οι συνάδελφοι των άλλων επαρχιών, έτσι προχωρήσαμε κωδικοποιώντας όσα στοιχεία μπορέσαμε να εντοπίσουμε, τονίζοντας ότι ανάμεσα σ’ αυτά δεν υπάρχει κάτι που να αφορά τα παιδιά. Κατά συνέπεια απαντούμε στα ερωτήματα που θέσαμε, με τις πληροφορίες που μπορέσαμε να εντοπίσουμε.

Οι ΥΚΕ υπάγονται στο Υπουργείο Εργασίας, Πρόνοιας και Κοινωνικών Ασφαλίσεων και αποτελούν ένα από τα εννέα Τμήματα/ιδρύματα/Υπηρεσίες του. Οι ΥΚΕ είναι το αρμόδιο σώμα για την προώθηση της κυβερνητικής πολιτικής που αφορά την κοινωνική ευημερία.

Οι βασικότερες επιδιώξεις των Υπηρεσιών είναι:

* Να διασφαλίζουν ένα αξιοπρεπές επίπεδο διαβίωσης για κάθε πολίτη, με ιδιαίτερη έμφαση στην προστασία των αδύνατων μελών της κοινωνίας
* Να διασφαλίζουν ένα ψηλό επίπεδο υπηρεσιών ιδρυματικής και διημερεύουσας φροντίδας για παιδιά, ηλικιωμένους, άτομα με αναπηρίες και για άλλες κοινωνικά ευάλωτες ομάδες,
* Να στηρίζουν την οικογένεια, την πρόληψη της οικογενειακής δυσλειτουργίας και την αντιμετώπιση προβλημάτων με στόχο την υγιή ένταξη κάθε ατόμου στην κοινωνία,
* Να επιβεβαιώνουν την προστασία, ευημερία και τη διασφάλιση των συμφερόντων του παιδιού και να επιτελούν κηδεμονευτική επιτήρηση ανήλικων και ενήλικων παραβατών,
* Να ενεργοποιούν και να ενισχύουν τις κοινότητες, για αντιμετώπιση των αναγκών των κατοίκων τους σε τοπικό επίπεδο, με στόχο τη συλλογική δράση για γενικότερη κοινωνική ανάπτυξη.

Για την υλοποίηση των πιο πάνω, παρέχονται υπηρεσίες «Ανάπτυξης Προσωπικού και Κρατικών Ιδρυμάτων», «Δημοσίων Βοηθημάτων Ηλικιωμένων και Αναπήρων», «Κοινοτικής Ανάπτυξης και Αξιολόγησης Προγραμμάτων» και υπηρεσίες «Οικογένειας και Παιδιού».

Σκοπός του Τομέα για την Οικογένεια και το Παιδί είναι η διατήρηση και ενδυνάμωση της οικογένειας, με την παροχή προς αυτή της απαραίτητης βοήθειας, για επίλυση προβλημάτων που απειλούν την καλή λειτουργία της και την παραμονή του παιδιού με την οικογένεια του.

Με παραπομπή στη Σύμβαση των Δικαιωμάτων του Παιδιού, η Υπηρεσία θεωρεί παιδιά τα άτομα κάτω των 18 χρόνων και με επίσης παραπομπή στον ‘Περί παίδων Νόμο’ του 1956, η Διεύθυνση των ΥΚΕ αναλαμβάνει τη φροντίδα και προστασία τους, στις περιπτώσεις όπου τα παιδιά έχουν ανακαταληφθεί από τους γονείς τους ή οι γονείς είναι ανίκανοι ή δεν είναι σε θέση να εκτελέσουν τις γονικές τους υποχρεώσεις. Όλες οι αποφάσεις που θα ληφθούν έχουν σκοπό τη διασφάλιση του καλώς νοούμενου συμφέροντος των παιδιών. Άμεση σχέση με την ανάληψη αυτού του έργου έχουν οι ανάδοχες οικογένειες στις οποίες καταβάλλει το κράτος ένα επίδομα, τα Τροφεία, με πιο πρόσφατη την αναφορά του 2010 – που δεν ξέρουμε αν ισχύει μετά από το κύμα των περικοπών - για κάθε παιδί. Ισχύουν προϋποθέσεις για τις περιπτώσεις αδελφιών και η ανάδοχη οικογένεια μπορεί να φιλοξενεί 4-6 παιδιά. Ευθύνη των ΥΚΕ είναι και ο έλεγχος των ανάδοχων οικογενειών, όπου τα παιδιά τοποθετούνται από τους γονείς τους με ιδιωτική διευθέτηση. Ευθύνη των ΥΚΕ είναι η τοποθέτηση παιδιών σε Παιδικές στέγες ή σε Ιδρύματα Παιδικής Προστασίας. Ως αποτέλεσμα της πιο πάνω αναφοράς, μπορούμε να πούμε ότι: η στήριξη και ενδυνάμωση της οικογένειας για να μπορεί να αντιμετωπίσει και να λύσει τα προβλήματα που απειλούν την ομαλή οργάνωση και λειτουργία της, η προστασία του παιδιού από φυσικούς, ηθικούς και άλλους κινδύνους, η πρόληψη και θεραπεία της παραβατικής συμπεριφοράς και η προώθηση των δικαιωμάτων του παιδιού, αποτελούν τον κύριο στόχο των ΥΚΕ.

Από την έρευνα και την αναφορά μας μέχρι στιγμής, θεωρούμε ότι οι ΥΚΕ για να μπορέσουν να επιτελέσουν το έργο τους, επιβάλλεται να συνεργάζονται με Οργανώσεις, Σωματεία, Κινήσεις, αφού απώτερος σκοπός όλων είναι η βελτίωση των συνθηκών διαβίωσης και η ενεργή συμμετοχή των πολιτών κάθε ηλικίας σε πολιτιστικά, εκπαιδευτικά, αθλητικά ή ψυχαγωγικά δρώμενα.

Η αξιολόγηση του κατά πόσο και πώς γίνεται όλη αυτή η δραστηριότητα των ΥΚΕ και των Λειτουργών τους, είναι το αποτέλεσμα της έρευνας των συναδέλφων της ΕΚΟ Λευκωσίας – Κερύνειας. Στην ιστοσελίδα που περιέχει διάφορες οδηγίες και απαντήσεις σε ερωτήματα προς τις ΥΚΕ, αναφέρεται ότι πληροφορίες υπάρχουν στην ετήσια έκθεση του Υπουργείου Εργασίας Πρόνοιας και Κοινωνικών Ασφαλίσεων και στην Υπηρεσία Ανάπτυξης Προσωπικού και Σχεδιασμού Προγραμμάτων, που είναι η αρμόδια Υπηρεσία για την τήρηση και επεξεργασία στατιστικών δεδομένων, που δυστυχώς δεν καταφέραμε να έχουμε πρόσβαση.

Η σωστή και αποτελεσματική παρέμβαση και λειτουργία των ΥΚΕ, είναι θεσμός ωφέλιμος για την χώρα μας – για την κάθε χώρα που θέλει μια ευημερούσα κοινωνία. Με το κράτος να παρέχει τα απαραίτητα έτσι ώστε να καλύπτει την υποχρέωσή του προς τους πολίτες του, το αποτέλεσμα και το κέρδος είναι μεγάλο.

Δεν μπορεί να θεωρηθεί επένδυση η σημερινή λειτουργία των Υπηρεσιών Κοινωνικής Ευημερίας! «Η ευημερία υψώνει τις ψυχές που από φυσικού τους είναι αδύνατες και μικρές, στο σημείο να τους δίνει, όταν τις κοιτάξουμε απ' αυτό το ύψος όπου τις τοποθέτησε η τύχη, έναν αέρα μεγαλείου και αξιοπρέπειας.» αναφέρει ο αρχαίος φιλόσοφος και ρήτορας Πλούταρχος. Αυτό δεν θα έκανε τα μέλη μια κοινωνίας, ΕΜΑΣ, αυτή την εποχή της Οικονομικής και Οικουμενικής θα λέγαμε κρίσης και εξαθλίωσης, να αντιμετωπίζουμε τις αντιξοότητες; Αυτή είναι η εποχή που το κράτος θα έπρεπε να στηρίζει και να μεριμνά περισσότερο από ποτέ για τις ΥΚΕ που στόχος τους είναι οι πολίτες και ανάμεσά τους είμαστε κι εμείς. Αντί αυτού οι υπηρεσίες έχουν σχεδόν χαθεί.

Παραθέτουμε μια ακόμα φράση του Πλούταρχου που αναφέρει πως «Ο άνθρωπος, ο αληθινά μεγαλόψυχος και σταθερός, λάμπει μέσα στις συμφορές και στις δυστυχίες, με όλη του τη λάμψη.» Με αυτή θέλουμε να ζητήσουμε να σταματήσει αυτή η έκπτωση σε ότι αφορά τις ΥΚΕ.

Δεν θέλουμε άλλες συμφορές και δυστυχίες για να πραγματοποιήσουμε τα λεγόμενα του αρχαίου ρήτορα. Και σε καμία μα καμία περίπτωση δεν θέλουμε άλλες εκπτώσεις σε όλα όσα αφορούν τα παιδιά της Κύπρου, ΕΜΑΣ, τα παιδιά και τα εγγόνια σας.

«Κοινωνική ευημερία έχουμε όταν οι άνθρωποι είναι ευτυχισμένοι και το έθνος μεγάλο.»

Βίκτωρ Ουγκώ

Σας ευχαριστούμε για την προσοχή σας.

**Παιδοβουλευτές ΕΚΟ Λάρνακας**

1. Φλωρέντζος Κούττας
2. Γιάννης Κυριάκου
3. Άδωνις Παναγή
4. Παντελής Ιωαννίδης
5. Δαμιανός Παπάς
6. Νέδη κουή
7. Γεωργία Μίλλερ
8. Δημήτρης Ττεραλλής

**Συντονίστρια:**

Χρύσω Παλλαρή-Κυριάκου